1. ΒΑΣΙΛΙΚΟΝ ΔΙΑΤΑΓΜΑ της 4/9 Μαΐου 1950 (ΦΕΚ. Α΄ 113) Περί αναγνωρίσεως «Ελληνικού Νηογνώμονος» προς επιθεώρησιν και κατάταξιν εις κλάσεις Ελληνικών φορτηγών πλοίων. Έχοντες υπ’ όψιν 1)Τας διατάξεις του από 4.9.1925 Δ/τος «περί επιθεωρήσεως εμπορικών πλοίων», 2)Το αρθρ. 8 του υπό άρθρου μόνου του Νόμ. 4166/1929 κυρωθέντος Ν.Δ. της 11 Μαΐου 1929 «περί ασφαλείας της ναυσιπλοΐας και της υγιεινής των πλοίων», 3)Το αρθρ. 49 της Διεθνούς Συμβάσεως «περί ασφαλείας ανθρωπίνης ζωής εν θαλάσση» κυρωθείσης δια του Α.Ν. 1086/15.2.1938 και 4)Την από 24/2/50 γνωμοδότησιν του Γνωμοδοτικού Συμβουλίου Εμπορικού Ναυτικού και μετά σύμφωνον γνώμην του Συμβουλίου Επικρατείας, προτάσει του Ημετέρου επί της Εμπορικής Ναυτιλίας Υπουργού, απεφασίσαμεν και διατάσσομεν: Άρθρ.1.-1.Η Επιθεώρησις ελληνικών φορτηγών πλοίων προς τον σκοπόν κατατάξεως τούτων εις κλάσεις δύναται να εκτελήται και παρά του Ελληνικού Νηογνώμονας όστις αναγνωρίζεται επί του προκειμένου ως ισότιμος προς τον Αγγλικόν ή άλλους ανεγνωρισμένους αλλοδαπούς νηογνώμονας. 2.Η ισχύς του παρόντος άρχεται από της εγκρίσεως των εν τω επομένω άρθρω Κανονισμών του Νηογνώμονος. Άρθρ.2.-Η συγκρότησις του Τεχνικού εξ Επιθεωρητών προσωπικού του Νηογνώμονος, των αντιπροσώπων αυτού τόσον εν τω εσωτερικώ όσον και εν τω εξωτερικώ τα προσόντα άτινα δέον πάντες οι ανωτέρω να κέκτηνται, ο τρόπος της γενικής επιθεωρήσεως των πλοίων προς κατάταξιν αυτών εις κλάσεις ως και των περιοδικών επιθεωρήσεων, η χρονική διάρκεια τούτων, αι υποχρεώσεις και τα δικαιώματα του νηογνώμονος και γενικώς πάντα τα αφορώντα την οργάνωσιν και λειτουργίαν αυτού ζητήματα δέον να περιληφθούν εις ειδικούς κανονισμούς εγκρινομένους δια Δ/τος μετά πρότασιν της Επιθεωρήσεως Εμπορικών Πλοίων, εις ην ανατίθεται η εποπτεία και η παρακολούθησις της λειτουργίας του ως άνω Οργανισμού συμφώνως προς τους ως άνω ειδικούς Κανονισμούς. Εις τον αυτόν επί της Εμπορικής Ναυτιλίας Υπουργόν ανατίθεμεν την δημοσίευσιν και εκτέλεσιν του παρόντος Δ/τος. 